তিন বছরের কৌস্তভ রায় বাড়ির মধ্যে খেলা করছিল। বাইরে কাজে ব্যস্ত ছিল সাত বছরের দিদি। বাবা পেশায় গাড়ি চালক এবং মা লোকের বাড়িতে কাজ করেন। দুজন সকালেই কাজে বেরিয়ে যান। বাড়িতে শুধু দুই শিশু ছিল। হঠাত্‍ প্রতিবেশীদের নজরে আসে, প্রচন্ড ধোঁয়া বের হচ্ছে বাড়িটি থেকে। সঙ্গে আগুনের ফুলকি। মেয়েটি বাইরে থাকায় তাঁকে বের করে আনা গেলেও, হাজার চেষ্টাতেও ভিতরে ঢুকতে পারেননি কেউ। ফলে কৌস্তভকে বের করা সম্ভব হয়নি। মশা মারার কয়েল থেকে আগুন লাগে বলে প্রাথমিক অনুমান। দমকলের দুটি ইঞ্জিন ঘটনাস্থলে পৌছে আগুন নিয়ন্ত্রণে আনে। অগ্নিদগ্ধ শিশুটিকে নিয়ে যাওয়া হয় বিদ্যাসাগর স্টেট জেনারেল হাসপাতালে। তবে ততক্ষণে সব শেষ। ঘটনায় শোকস্তব্ধ গোটা এলাকা।